आज से लगभग 500 वर्ष पूर्व ऐसा समय था जब भारत में शैक्षिक, धार्मिक, सामाजिक, राजनैतिक और आर्थिक रूप से जीवन अंधकारमय हो गया था। हमारे सब धर्मग्रंथ संस्कृत भाषा में थे जो जनसाधारण की भाषा नहीं थी। इस कारण धर्मग्रंथ में क्या लिखा है, यह वे नहीं जानते थे। इस कारण समाज में अनेक अंधविश्वास और कुप्रथाएँ जड़ जमा रही थीं। धर्म का सच्चा और कल्याणकारी स्वरूप लोगों की आँखों से ओझल हो रहा था। विदेशी शासन के कारण युगों से चली आ रही पारिवारिक और सामाजिक मर्यादाएँ टूट रही थीं। धर्म के नाम पर पाखण्ड हो रहा था। विधर्मी अपना धर्म फैला रहे थे। समाज पर अत्याचार हो रहे थे और समाज में निराशा घर कर रही थी। वैष्णवों व शैवों में मनमुटाव बढ़ रहा था। दोनों अपने-अपने इष्टदेव को बड़ा बता रहे थे। इसका मूल कारण अज्ञान ही था। नाथ पंथियों और कुछ निर्गुण संतों ने इन परिस्थितियों में ईश्वर को अपने भीतर ही खोजने का उपदेश दिया। उनके उपदेश के कारण ईश्वर की प्राप्ति बड़ी रहस्यमय और गोपनीय जैसी बन रही थी। समाज की इस चिंताजनक स्थिति पर गोस्वामी जी ने गंभीर चिंतन किया। तभी उनके मन में यह प्रेरणा जागी कि जनभाषा में रामकथा को लिखा जाय, जो संपूर्ण समाज के लिये रसायन बना और धर्म के प्रति आस्था जागृत हुई।